text: La policia local de Cambrils apareix en un documental centrat en l'alzheimer | Reusdigital.cat diari de Reus. Notícies i actualitat del Camp de Tarragona
  El cos policial pren part a l'audiovisual
  La policia local de Cambrils apareixerà a 'Recuérdame. El principio de la desconnexión', un documental que tracta sobre l'alzheimer, basat en el cas real d'una persona que patia aquesta malaltia i el seu respectiu cuidador. La productora Algodigital Produccions es va desplaçar el passat dijous a Cambrils per enregistrar imatges del cos de seguretat i "mostrar l'ajut que es brinda a persones que pateixen aquesta malaltia en cas que es desorientin o tinguin qualsevol tipus d'incident", segons el cos policial.
  El cos cambrilenc ha estat escollit específicament pel director del film, ja que amb els anys han mostrat tenir una forta implicació en causes solidàries com ara la campanya 'Pels valents', que tenia l'objectiu de recaptar fons pel centre d'oncologia pediàtrica de l'Hospital Sant Joan de Déu.
  El productor, Jose Codina, que va decidir realitzar el documental inspirant-se en el cas de la seva mare, a qui va cuidar fins que va morir el passat 8 d'abril, va ser rebut per l'alcaldessa de Cambrils, Camí Mendoza; el regidor de Protecció Ciutadana, Lluís Abella, i el cap de la Policia Local, Josep Muñoz. El documental inclou emotives imatges del dia a dia dels últims mesos de vida de la protagonista i compta amb la participació de neuròlegs, policies, bombers i serveis d'emergències mèdiques i amb la col·laboració de diverses persones famoses que han volgut implicar-se en aquesta causa benèfica.
  L'objectiu principal d'aquest documental és fer pedagogia i servir d'ajuda a altres persones que pateixen la malaltia. Els beneficis de la campanya de micromecenatge seran destinats a l'Associació d'Alzheimer de Catalunya i al finançament del documental. El productor preveu estrenar el documental als cinemes i posteriorment a plataformes digitals. El rodatge es pot seguir a través del perfil d'Instagram @recuerdamealzheimer.